SPRÁVA KOMISIE EURÓPSKEMU PARLAMENTU A RADE

o rozvoji jednotného prepojenia denných a vnútrodenných trhov v členských štátoch a o rozvoji hospodárskej súťaže medzi organizátormi NEMO v súlade s článkom 5 ods. 3 nariadenia Komisie č. 2015/1222 (nariadenie o CACM)

Obsah

I. Úvod

II. Hlavné faktory jednotného prepojenia denných a vnútrodenných trhov

III. Zhrnutie analýzy

IV. Predbežné závery





I.Úvod

Dňa 14. augusta 2015 nadobudlo účinnosť nariadenie Komisie (EÚ) 2015/1222, ktorým sa stanovuje usmernenie pre prideľovanie kapacity a riadenie preťaženia (CACM). Podľa článku 5 ods. 3 nariadenia o CACM Komisia predloží Európskemu parlamentu a Rade správu v súlade s článkom 24 nariadenia (ES) č. 714/2009 týkajúcu sa rozvoja jednotného prepojenia denných a vnútrodenných trhov v členských štátoch s osobitným dôrazom na rozvoj hospodárskej súťaže medzi nominovanými organizátormi trhu s elektrinou (NEMO).

Podľa článku 5 ods. 3 nariadenia o CACM Komisia na základe uvedenej správy posúdi najmä to, či je výnimka umožňujúca fungovanie národných zákonných monopolov alebo ďalšie odmietanie členského štátu umožniť cezhraničné obchodovanie organizátorovi NEMO určenému v druhom členskom štáte, naďalej opodstatnená. V prípade, že Komisia usúdi, že nie je, môže zvážiť vhodné legislatívne či iné vhodné opatrenia s cieľom zvýšiť hospodársku súťaž a obchod medzi členskými štátmi a v rámci nich. Komisia vyhodnotí aj spravovanie jednotného prepojenia denných a vnútrodenných trhov s osobitným dôrazom na transparentnosť funkcií organizátora prepojených trhov (MCO), ktoré spoločne vykonávajú organizátori NEMO. Ak sa Komisia domnieva, že pri vykonávaní monopolných funkcií MCO a ďalších úloh NEMO panuje nejednoznačnosť, môže zvážiť vhodné legislatívne alebo iné vhodné opatrenia s cieľom zlepšiť transparentnosť a účinné fungovanie jednotného prepojenia denných a vnútrodenných trhov.

V rámci monitorovania pokroku pri rozvoji prepojenia denných a vnútrodenných trhov dosiahnutého v posledných rokoch a v súlade s článkom 5 ods. 3 nariadenia o CACM predloží Komisia túto správu a sprievodný pracovný dokument útvarov Komisie Európskemu parlamentu a Rade. Táto správa je predovšetkým zameraná na rozvoj hospodárskej súťaže medzi organizátormi NEMO, pričom Komisia takisto poskytuje predbežné posúdenie a hodnotenie spravovania jednotného prepojenia denných a vnútrodenných trhov zavedeného nariadením o CACM s osobitným dôrazom na transparentnosť funkcií MCO, ktoré spoločne vykonávajú organizátori NEMO. Podrobnejší opis posúdenia Komisie je uvedený v pracovnom dokumente útvarov Komisie, ktorý je pripojený k tejto správe. Táto správa nemá vplyv na prípadné budúce závery na základe ďalších skúseností, najmä pokiaľ ide o zavedenie jednotného prepojenia vnútrodenných trhov.

II.Hlavné faktory jednotného prepojenia denných a vnútrodenných trhov

Pri zavádzaní jednotného prepojenia denných a vnútrodenných trhov zohrávajú kľúčovú úlohu viaceré subjekty a funkcie.

Na zavedenie jednotného prepojenia denných a vnútrodenných trhov je potrebné, aby prevádzkovatelia prenosovej sústavy (ďalej len „PPS“) koordinovaným spôsobom vypočítavali potrebu dostupnej cezhraničnej kapacity. Na tento účel musia PPS vytvoriť spoločný sieťový model vrátane odhadu údajov o výrobe, zaťažení a stave siete pre každú hodinu. Dostupná kapacita by sa obvykle mala vypočítavať podľa tzv. metodiky výpočtu na základe toku, ktorá berie do úvahy, že elektrina môže tiecť prostredníctvom rôznych ciest, a ktorá optimalizuje dostupnú kapacitu v sieťach s vysokou mierou vzájomnej závislosti. Dostupná cezhraničná kapacita je v prípade ďalšieho postupu výpočtu jedným z kľúčových vstupov. V rámci tohto postupu sa jednotlivé ponuky na kúpu a ponuky na predaj v rámci Únie zhromaždené na energetických burzách ekonomicky optimálnym spôsobom spárujú pri zohľadnení dostupnej cezhraničnej kapacity. Jednotným prepojením denných a vnútrodenných trhov sa zabezpečí, aby elektrina zvyčajne prúdila z oblastí s nízkou cenou do oblastí s vysokou cenou.

Funkcia MCO je funkcia udelená nariadením o CACM energetickým burzám, t. j. organizátorom NEMO. Táto funkcia by mala používať špecifický algoritmus na optimálne spárovanie ponúk na kúpu a ponúk na predaj. Výsledky výpočtu by sa mali sprístupniť všetkým organizátorom NEMO na nediskriminačnom základe. Na základe výsledkov vypočítaných MCO by organizátori NEMO mali informovať svojich klientov o úspešných ponukách na kúpu a ponukách na predaj a energia by sa potom mala preniesť cez sieť podľa výsledkov výpočtu kapacity.

Z dôvodov účinnosti a s cieľom čo najrýchlejšie zaviesť jednotné prepojenie denných a vnútrodenných trhov sa nariadením o CACM podporuje využitie existujúcich trhových subjektov a prípadne už zavedených riešení bez toho, aby sa zabránilo konkurencii zo strany nových subjektov. Komisia však v spolupráci s Agentúrou pre spoluprácu regulačných orgánov v oblasti energetiky (ďalej len „agentúra“) môže vytvoriť alebo vymenovať jediný regulovaný subjekt na vykonávanie spoločných funkcií MCO týkajúcich sa prevádzky jednotného prepojenia denných a vnútrodenných trhov.